
Zenepedagógia kodályi alapokon

Zeneszerető emberként gyakran gondolkodtam azon, vajon a régi zeneszerzők mit gondolnának a mai zenei stílusokról? Milyen ma Magyarországon a zenekultúra, beszélhetünk-e egyáltalán ilyenről? Kodály Zoltán módszere külföldön talán ismertebb és gyakrabban alkalmazott, mint saját hazájában. Milyen céllal gyűjtötte össze azokat az irányelveket, melyeket hasznosnak és használhatónak ítélt a magyar ifjúság zenei nevelésére? Mit takar ez a metódus, melyről az átlagembernek a szolmizáció jut eszébe? Mi történt a kórusokkal, melyeknek munkáját Kodály annyira fontosnak tartotta?

Kutatásom során nem eme "módszer" bemutatása volt a célom. Kodály reformpedagógiájának lényegi alapját szeretném bemutatni. Megvizsgáltam Kodály néhány tanítványának önéletrajzát - a teljesség igénye nélkül - és közös pontot, pontokat kerestem. Szerettem volna megvizsgálni, hogyan alkalmazzák a gyakorlatban Kodály útmutatásait, hogyan teszik magukévá, formálják saját stílusuk szerint azok, akik elkötelezettek a zenei nevelés iránt.

Munkám során egyre több kérdés merült fel bennem, melyek zöme még nyitott előttem, és ezeket gyakorló pedagógusként tudom majd megválaszolni.




